Diari Oficial de la Generalitat Valenciana


Sumari del DOGV 3012, del 12-06-1997 (1997/905203)

Ajuntament de Navajas. Bases per a l'accés al cos de Policia Local.
-------------------------------------------------------------------

### Dades del document

Número de DOGV
:   3012

Data del DOGV
:   12-06-1997

Secció del DOGV
:   I. DISPOSICIONS GENERALS

Número del document
:   1997/905203


Data del document
:   21-04-1997

Organisme emissor


Tipus de document
:   Convocatòria

Anàlisi jurídica

 Descriptors 

:   * Navajas
    * administració local
    * concurs administratiu
    * policia

Ajuntament de Navajas. Bases per a l'accés al cos de Policia Local.  
Bases per a l'accés al cos de Policia Local de l'Ajuntament de Navajas, d'acord amb el procediment establit en el Decret 254/1993, de 30 de desembre, del Govern Valencià, i l'Ordre de 5 de desembre de 1994.  
Bases de la convocatòria per a cobrir en propietat una plaça de policia local, de conformitat amb el que disposa la Llei 7/1985, de 2 d'abril; el Reial Decret Legislatiu 781/1986, de 18 d'abril; el Decret 69/1986, de 2 de juny (DOGV 20 de juny de 1986); el Reial Decret 896/1991, de 7 de juny; el Reial Decret 2.617/1985, de 9 de desembre; la Llei 2/1990, de la Generalitat Valenciana; el Decret 152/1991, de 29 d'agost i la posterior ordre del conseller que el desplega, el Decret del Govern Valencià 254/1993, de 30 de desembre, l'ordre de desplegament de 5 de desembre de 1994 i altres normes d'aplicació.  
Primera. Objecte de la convocatòria  
L'objecte d'aquesta convocatòria, que no suposa la creació de nous llocs de treball, és la provisió en propietat d'una plaça de policia local, escala d'administració especial, subescala serveis especials, classe de policia local i auxiliars, enquadrada en l'escala bàsica, corresponent al nivell D de titulació (article 25 de la Llei 30/1984, de 2 d'agost, i 14 de la Llei 2/1990, de Coordinació de la Policia Local), mitjançant oposició.   
Si no arribara a cobrir-se la plaça de l'oposició, els resultats parcials obtinguts pels opositors podrien servir com a valoració justificativa per a cobrir aquesta plaça o noves vacants amb carácter interí, si la corporació considerara convenient que les dites places s'ocupen amb aquest caràcter.  
Segona. Condicions dels aspirants  
Per a ser admesos a la realització de les proves selectives, els aspirants hauran de complir els requisits següents en la data en què finalitze el termini de la presentació d'instàncies:  
a) Ser espanyol o nacional d'un de la resta d'estats membres de la Unió Europea o d'aquells estats als quals siga d'aplicació la lliure circulació de treballadors, en els termes que estableix la llei estatal que regule aquesta matèria, sempre que aquests demostren un profund coneixement del castellà, tant escrit com parlat.  
b) Estar en possessió del títol de Graduat Escolar, certificat d'estudis primaris expedit amb anterioritat al curs acadèmic 1975-1976, Batxiller Elemental o equivalent, o complides les condicions per a obtindre'l en la data en què finalitze el termini de presentació d'instàncies.  
c) No patir cap malaltia ni defecte físic que impedisca l'exercici de les corresponents funcions i tindre una estatura mínima de 1,70 metres per als homes i 1,65 per a les dones.  
d) No haver estat separat mitjançant expedient disciplinari del servei de l'estat, de les comunitats autònomes, de les entitats locals o de qualsevol altra institució jurídica pública, ni trobar-se inhabilitat per a l'exercici de les funcions públiques.  
 e) Tindre complits 18 anys sense excedir dels 30. Als sols efectes de l'edat màxima, es compensarà el límit amb els serveis prestats anteriorment a l'administració local, escala d'administració especial, subescala de serveis especials, classe policia local i auxiliars.  
f) Posseir els permisos de conduir de vehicles A-2 i B-2.  
Tercera. Presentació d'instàncies i documentació annexa  
Les instàncies per a prendre part en aquesta convocatòria s'adreçaran a l'alcalde president d'aquest Ajuntament, podent-s'hi utilitzar la instància model que facilitaran les oficines municipals. Les instàncies s'han de presentar en el Registre General o en la forma que determina l'article 38.4 de la Llei 30/1992 de Règim Jurídic de les Administracions Públiques i del Procediment Administratiu Comú durant el termini de 20 dies hàbils, comptadors a partir de l'endemà de la publicació de la convocatòria en el Diari Oficial de la Generalitat Valenciana, Butlletí Oficial de la Província de Castelló i al tauler d'anuncis municipal.  
En les instàncies per a prendre part en aquesta convocatòria, els aspirants hauran de manifestar que compleixen tots i cadascun dels requisits exigits en aquestes bases.  
A les instàncies caldrà adjuntar el justificant d'haver ingressat a la caixa municipal, mitjançant ingrés bancari o resguard d'ingrés, si pertoca, per gir postal o telegràfic, els drets d'examen, que s'estableixen en 5.000 pessetes. Els esmentats drets d'examen només es tornaran a qui no siga admès al procés selectiu per manca d'algun dels requisits exigits per a prendre-hi part.   
Quarta. Admissió dels aspirants  
Per a ser admesos a les proves selectives, bastarà que els aspirants manifesten en les instàncies que compleixen cadascuna de les condicions exigides en aquestes bases, referides a la data d'acabament del termini de presentació d'instàncies i que hagen pagat els drets d'examen.  
Després de concloure el termini de presentació d'instàncies, mitjançant una resolució de l'Alcaldia, s'aprovarà la llista d'aspirants admesos i exclosos. Aquesta resolució es publicarà al tauler d'anuncis de l'Ajuntament i en el Butlletí Oficial de la Província. S'hi concedirà un termini de 10 dies perquè els aspirants exclosos n'esmenen els defectes. No obstant això, les errades de fet podran esmenar-se en qualsevol moment, d'ofici o a petició de la persona interessada.  
Després d'haver transcorregut aquest termini sense que s'hi formule cap reclamació, s'entendran definitives aquestes llistes, i l'Alcaldia resoldrà les reclamacions presentades.  
En la resolució per la qual s'aproven les llistes es determinaran el lloc, la data i l'hora de la realització de les proves prèvies i de l'exercici de l'oposició.  
Cinquena. Tribunal qualificador  
El tribunal qualificador estarà compost pels membres següents, tots ells amb veu i vot:  
President: l'alcalde president de l'Ajuntament o regidor en qui delegue.  
Vocals:  
- Un regidor de cadascun dels grups polítics amb representació municipal en l'Ajuntament.  
- Un representant del professorat oficial designat per l'Institut Valencià de Seguretat Pública.  
- Un representant de l'administració de la Generalitat Valenciana.  
Secretari: el de la corporació o funcionari en qui delegue, que actuarà, a més, com a vocal.  
La designació dels membres del tribunal inclourà la dels respectius suplents, i es farà pública junt amb la llista d'admesos i exclosos. Els vocals del tribunal hauran de posseir igual o superior titulació acadèmica que l'exigida per als llocs de treball oferits.  
El tribunal no podrà constituir-se ni actuar sense l'assistència, com a mínim, de la meitat més un dels membres, titulars o suplents.  
La corporació sol·licitarà als òrgans corresponents la designació dels representants respectius, que haurà d'efectuar-se en el termini dels 20 dies següents al de la recepció de la sol·licitud.  
El tribunal podrà disposar la incorporació d'assessors especialistes a les seues sessions.  
Els membres del tribunal podran ser recusats pel personal aspirant, de conformitat amb el que estableixen els articles 28 i 29 de la vigent Llei 30/1992, de Règim Jurídic de les Administracions Públiques i del Procediment Administratiu Comú.  
A l'efecte del que disposa l'annex IV del Reial Decret 236/1988, de 4 de març, el tribunal que actua en aquesta prova selectiva tindrà la categoria quarta de les que s'hi recullen, tant pel que fa a les assistències dels membres del tribunal com dels assessors i col·laboradors.  
Sisena. Inici i desenvolupament de l'oposició  
Els aspirants seran convocats en crida única, tret de casos de força major, degudament justificats i apreciats lliurement pel tribunal. La no-presentació d'un aspirant en el moment de ser cridat determinarà la pèrdua del dret a participar en aquesta convocatòria i per tant quedarà exclòs del procediment selectiu.  
L'ordre d'actuació dels aspirants en els exercicis que no es puguen realitzar conjuntament es determinarà mitjançant un sorteig previ.  
El tribunal podrà requerir en qualsevol moment als aspirants que acrediten la identitat, per a la qual cosa hauran de portar el document nacional d'identitat.  
Una vegada hagen començat les proves sols serà obligatòria la publicació dels successius anuncis als taulers d'anuncis de l'Ajuntament, amb 12 hores d'antelació de l'inici d'aquestes, si es tracta del mateix exercici, o de 48 si es tracta d'un de nou.  
Les qualificacions de cada exercici es faran públiques el mateix dia en quà s'acorden i seran exposades al tauler d'edictes.  
El tribunal queda facultat per a fixar en un mateix dia diferents exercicis de l'oposició sempre que els aspirants manifesten la seua voluntat sobre això.  
Setena. Procediment de selecció  
Fase prèvia.  
Abans d'iniciar les proves de coneixement del temari, es realitzarà un exercici o prova psicotècnica d'aptitud i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte, i s'ajustaran als barems establits en els annexos corresponents d'aquestes bases.  
Fase d'oposició.  
Constarà dels exercicis següents:  
Primer exercici. De caràcter obligatori.  
Consistirà a superar les proves d'aptitud física que posen de manifest la capacitat per a l'exercici del lloc de treball, amb el contingut i marques que s'especifiquen en l'annex corresponent d'aquestes bases.  
La qualificació d'aquest exercici serà d'apte o no apte i caldrà superar totes les proves per a ser qualificat com a apte.  
L'Ajuntament declina qualsevol responsabilitat pels accidents o lesions que puguen produir-se els aspirants com a conseqüència de l'actuació d'aquests en les proves.  
Segon exercici. De caràcter obligatori.  
Consistirà en la realització d'un qüestionari de 30 preguntes, amb quatre respostes alternatives i només una de vertadera, sobre coneixements del temari que figura en l'annex d'aquestes bases, principalment del grup V. La duració d'aquest exercici la determinarà el tribunal qualificador, sense que en qualsevol cas, supere els 45 minuts.  
La qualificació d'aquest exercici serà de 0 a 10 punts, i caldrà obtenir-ne un mínim de 5 per a superar-lo.  
Tercer exercici. De caràcter obligatori.  
Consistirà en l'exposició per escrit, en un temps màxim de dues hores, de quatre temes elegits per sorteig, un de cadascun dels grups primer a quart, ambdós inclusivament, que componen el temari que es recull en annex a aquestes bases. Els dits temes seran llegits en sessió pública davant el tribunal, que podrà formular les preguntes o aclariments que sobre aquests jutge oportunes. Es valoraran la claredat d'idees, la facilitat d'expressió verbal i el coneixement sobre els temes exposats.  
La qualificació d'aquest exercici serà de 0 a 10 punts i caldrà obtindre'n un mínim de 5 per tal de superar-lo.  
Quart exercici. De caràcter obligatori.  
Consistirà en l'exposició per escrit d'un tema dels que componen el grup cinqué en un temps màxim d'una hora; es valoraran els coneixements exposats, la claredat en l'exposició, la presentació, redacció i ortografia.  
En qualsevol cas, la qualificació d'aquest exercici serà de 0 a 10 punts i caldrà obtindre'n un mínim de 5 per tal de superar-lo.  
Cinqué exercici. De caràcter obligatori.  
Es realitzarà davant el tribunal qualificador; es valoraran, amb la qualificació d'apte o no apte, els coneixements del terme municipal, la llista de carrers, l'organització i administració municipals, la problemàtica urbanística, el caràcter socioeconòmic de la població i altres de particular interés municipal.  
Vuitena. Curs selectiu  
Finalitzades les proves selectives, el tribunal farà pública la llista d'aspirants aprovats, si n'hi ha, per ordre de puntuació aconseguida, i elevarà aquesta llista a l'Alcaldia Presidència, juntament amb l'acta de l'última sessió.  
El tribunal no podrà aprovar ni declarar que ha superat aquest procediment selectiu un nombre d'aspirants superior al de la plaça convocada.  
Després de la presentació de la documentació exigida, el personal aspirant proposat s'incorporarà a l'Institut Valencià de Seguretat Pública per tal de realitzar el primer curs teòric i pràctic que es realitze dels d'accés a cossos de la Policia Local, amb una duració de 120 hores lectives. La qualificació d'aquest curs correspondrà a l'Institut Valencià de Seguretat Pública.  
Durant la realització del curs teòric i pràctic, els aspirants a la categoria de policia local seran nomenats per la corporació funcionaris en pràctiques i percebran amb càrrec a l'Ajuntament les retribucions que tinguen reconegudes.  
Novena. Presentació de documents  
L'aspirant proposat pel tribunal haurà d'aportar davant la corporació, en el termini de 20 dies hàbils des que es faça pública la llista amb l'aspirant aprovat, els documents acreditatius de les condicions de capacitat i els requisits exigits en aquestes bases de convocatòria:  
- Certificat de naixement expedit pel registre civil corresponent i fotocòpia del document nacional d'identitat, degudament compulsada.  
- Original o fotocòpia compulsada del títol acadèmic exigible segons la corresponent convocatòria.  
- Declaració de no haver sigut separat mitjançant expedient en qualsevol administració o ocupació pública, com també de no trobar-se inhabilitat penalment per a l'exercici de funcions públiques.  
- Certificat del Registre Central de Penats i Rebels.  
- Fotocòpia compulsada dels permisos de conducció A-2 i B-2.  
L'aspirant que tinga la condició de funcionari de carrera estarà exempt de justificar documentalment les condicions generals que ja hagen sigut acreditades per a obtenir l'anterior nomenament. En qualsevol cas, caldrà presentar l'original o la fotocòpia compulsada del seu nomenament com a funcionari de carrera i el títol acadèmic exigit.  
Els qui dins el termini indicat, i tret de casos de força major, no hi presenten la documentació, no podran ser nomenats funcionaris, i això comportarà que s'invalide l'actuació de l'interessat com també la nul·litat subsegüent dels actes del tribunal en relació amb aquest, sense perjudici de la responsabilitat en què hagen pogut incórrer per falsedat en la instància.   
Deu. Nomenament   
Després d'haver superat el curs teòric i pràctic, l'Institut Valencià de Seguretat Pública formularà una proposta de nomenament a l'Alcaldia.   
Els aspirants que no superen el curs teòric i pràctic podran incorporar-se al curs immediatament posterior. No obstant això, cessaran com a funcionaris en pràctiques i podran ser nomenats de nou quan s'incorporen al curs següent. Si no superen aquest segon, decauran definitivament en el seu dret de reserva de plaça.  
Els aspirants que superen el curs teòric i pràctic, després d'haver-hi presentat la documentació exigida, seran nomenats funcionaris de carrera, i hauran de prendre possessió del càrrec en el termini de 30 dies, comptadors des de l'endemà de la notificació del nomenament.   
Mentre no realitzen el curs teòric i pràctic ocuparan la plaça com a funcionari interí.  
Onze. Incidències  
El tribunal està autoritzat per a resoldre els dubtes que s'hi presenten, interpretar les bases d'aquesta convocatòria i prendre els acords necessaris per al bon ordre del procés selectiu. En tot allò que no estableixen aquestes bases, seran d'aplicació el Reial Decret Legislatiu 781/1986, de 18 d'abril; Llei 7/1985, de 2 d'abril; Decret 69/1986, de 2 de juny; Llei 2/1990. de 4 d'abril, de Coordinació de Policies Locals de la Comunitat Valenciana i normes de desplegament.  
Dotze. Recursos   
Contra aquestes bases i els actes administratius definitius que se'n deriven, els interessats podran interposar els oportuns recursos en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tretze. Publicació  
Aquestes bases es publicaran en el Butlletí Oficial de la Província i en el Diari Oficial de la Generalitat Valenciana i l'anunci de la convocatòria en extracte, en el Boletín Oficial del Estado  
ANNEX I  
Contingut de les proves prèvies  
El contingut del reconeixement mèdic i de les proves psicotècniques, d'acord amb el que estableix l'Ordre de 5 de desembre de 1994, és el següent:  
1. Fase prèvia.  
a) Reconeixement mèdic.  
Quadre d'exclusions mèdiques:  
1. Obesitat o primesa superior al 25% del pes ideal, calculat segons la fórmula P1=0,75 (talla en cm. - 150) + 50, en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.  
2. Malalties o lesions agudes, actives en el moment del reconeixement, que puguen produir seqüeles capaces de dificultar o impedir el desenvolupament de les funcions pròpies del càrrec.  
3. Ull i visió.  
3.1. Agudesa visual amb o sense correcció del 75% de la taula de mesurament en ambdós ulls.  
3.2. Hemianòpsia completa i absoluta.   
3.3. Despreniment de retina.  
3.4. Estrabisme.  
3.5. Discromatòpsies.  
3.6. Qualsevol altre procés patològic que, a judici del tribunal mèdic, dificulte de manera important l'agudesa visual.  
4. Oïda i audició.  
Agudesa auditiva que supose una pèrdua entre 3.000 i 4.000 hertzs a 35 decibels o de 6.000 hertzs a 45 decibels.  
5. Aparell locomotor.  
Qualssevol patologia òssia d'extremitats que produïsquen retraccions o limitacions funcionals de causa muscular o articular, defecte de columna vertebral i altres processos ossis, musculars i articulars.  
6. Aparell cardiovascular.  
Hipertensió arterial mal controlada; no s'han de superar les xifres en repòs i amb repetició de 170 mmHg, en pressió sistòlica i els 95 mmHg, en pressió diastòlica. Varices ulceroses. Tromboflebitis. Insuficiències cardíaques severes. Hipertròfia ventricular esquerra descompensada. Infart de repetició.  
7. Aparell respiratori.  
La broncopatia crònica obstructiva. El pneumotòrax espontani (en més d'una ocasió); asma bronquial, la tuberculosi pulmonar activa i altres processos de l'aparell respiratori, que dificulten el desenvolupament del treball.  
8. Sistema nerviós.  
Epilèpsia, alcoholisme i toxicomanies, depressió, psicosi, tremolor de qualsevol causa i altres processos patològics que dificulten el desenvolupament de la funció.  
9. Pell i fàneres.  
Cicatrius que produïsquen limitacions funcionals.  
10. Altres processos patològics.  
Malalties immunològiques sistèmiques, diabetis, malalties transmissibles en activitat, intoxicacions cròniques, hemopaties greus i qualsevol altre procés que, a judici del tribunal mèdic, limite o incapacite per al desenvolupament del treball.  
b) Barem d'aplicació per al reconeixement psicotècnic.  
Descripció dels factors que s'han de mesurar en el procés de selecció.  
I. Aptituds mentals.  
Raonament verbal: com el seu nom indica, constitueix una mesura de l'aptitud per a comprendre conceptes, expressats a través de la paraula. Aprecia més la capacitat per a abstraure, generalitzar i pensar de manera constructiva. Constitueix un valuós índex del nivell ocupacional a què un subjecte pot aspirar, ja que en molts treballs, hi ha una relació positiva entre el nivell de responsabilitat que tenen assignat i el grau de profunditat amb què cal que siguen compreses les idees expressades verbalment.  
Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el test de raonament abstracte no substitueix adequadament el raonament verbal, però hi pot servir com a element de confrontació.  
Rapidesa i precisió perceptiva: és una anàlisi ràpida de situacions complexes, creada per a mesurar la rapidesa de respostes en activitats de tipus perceptiu.  
Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per a concentrar-se en activitats, la principal característica de les quals és la rapidesa perceptiva, junt amb l'atenció continuada.  
Agilitat mental: capacitat per a comprendre situacions, les relacions que existeixen entre elles, poder captar les estructures d'aquestes relacions i tenir un mètode sistemàtic de raonament.  
Memòria visual: capacitat per a recordar situacions a través del sentit de la vista.  
II. Personalitat.  
Sentit de la disciplina i de l'autoritat: conformitat davant les normes i demandes dels seus superiors. Persona que sol ser sòbria i digna de confiança, i també dominada pel sentit del deure, perseverant, responsable i organitzada.  
Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.  
Seguretat en si mateix. Fermesa personal: capacitat pràctica i realista. La confiança en si mateix i la seua capacitat per a tractar amb coses és madura i poc ansiosa, és flexible i segura.  
Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperadores amb els companys. Persona adaptable, animosa, interessada pels altres. Bona col·laboradora amb el treball del grup.  
Autocontrol dels impulsos i emocions: persona amb molt de control de les seues emocions i de la seua conducta en general. Prudent i oberta a l'àmbit social. Fa palés el que comunament es coneix com a respecte a si mateix, té en compte la reputació social.  
Serenitat: persona asserenada, relaxada i tranquil·la.  
Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantenir contactes personals.  
Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa el que socialment és correcte, seguint estrictament les normes, fent el que és acceptat i idoni.  
Capacitat d'automotivació: capacitat de sentir-se satisfet en allò referent a la seua ocupació. Grau en què una persona es preocupa per la seua activitat i s'hi lliura.  
III. Característiques del test d'aptitud.  
Puntuacions decils  
Nivells uniformes aconsellables:  
- Raonament verbal 4  
- Raonament abstracte 3,5  
- Rapidesa i precisió perceptiva 4  
- Atenció i resistència a la fatiga 4  
- Agilitat mental 3,5  
- Memòria visual 4  
IV. Característiques de la valoració d'actitud  
Per a l'avaluació de les proves d'actitud són factors preferents que s'han de tenir en compte, d'acord amb l'ordre d'importància que tot seguit s'assenyala, els següents:  
1. Autocontrol.  
2. Serenitat.  
3. Capacitat empàtica i maneig de les relacions interpersonals.  
4. Sentit de la disciplina i de l'autoritat.  
5. Desenvolupament de conductes corporatives i capacitat d'integració.  
6. Seguretat i fermesa personal.  
7. Sentit de la iniciativa.  
8. Neutralitat professional.  
9. Qualssevol altres d'anàloga significació als anteriorment esmentats.  
A més, cal realitzar una anàlisi global de l'estructura de la personalitat, i en el cas que es detecte alguna anomalia significativa per al desenvolupament de la funció policíaca, i si el tècnic i el tribunal ho consideren oportú abans de l'eliminació de l'opositor, aquestes proves hauran de contrastar-se mitjançant una entrevista a càrrec del tècnic.  
La qualificació dels exercicis psicotècnics serà d'apte o no apte, i l'aspirant haurà de superar com a mínim, en el cas dels factors aptitudinals, quatre dels sis factors que cal mesurar. Haurà de superar en tots els casos el factor d'agilitat mental.  
2. Proves selectives.  
I. Proves físiques  
- De caràcter obligatori i eliminatori.  
1. Escalada de corda amb presa de peus: homes, 4 metres; dones, 3 metres.  
2. Salt de longitud amb peus junts, amb impuls sense carrera: homes, 2,10 metres; dones, 2,05 metres.  
3. Salt d'altura: homes, 1,10 metres; dones, 1 metre.  
4. Carrera de velocitat en 60 metres: homes, 10 segons; dones, 12 segons.  
5. Carrera de resistència en 1.000 metres: homes, 4 minuts; dones, 4 minuts 10 segons.  
II. Temari segon  
Grup primer. Dret constitucional i administratiu.  
Tema 1. Organització política de l'estat espanyol. Classe i forma d'estat. Organització territorial de l'estat. La corona. Poder legislatiu. Poder executiu. Poder judicial. Relacions entre el govern y les Corts Generals.  
Tema 2. La Constitució espanyola. El sistema constitucional. La Constitució espanyola de 1978. Principis generals. El Tribunal Constitucional.  
Tema 3. Les Corts Generals. Les cambres. La funció legislativa. L'administració de justícia.  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.  
Tema 6. Administració local. Caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.  
Grup segon. Règim local i policia  
Tema 8. El municipi, òrgans unipersonals de govern. L'alcalde. Els tinents d'alcalde. Els regidors.  
Tema 9. El municipi, òrgans col·legiats de govern. El Ple de l'ajuntament. La Comissió de Govern. Òrgans consultius i participatius, les comissions informatives.  
Tema 10. La seguretat ciutadana. Autoritats competents. Funcions de la Policia Local segons la Llei Orgànica de Forces i Cossos de Seguretat. Actuacions de la Policia Local en col·laboració amb la resta de forces i cossos. Policia governativa i judicial.  
Tema 11. La Policia Local, conceptes previs. Missions i objectius. Estructura orgànica i funcional.  
Tema 12. El binomi policia local-ciutadà, conceptes previs. Relació i finalitat. Suports ètics. Normes d'actuació.  
Tema 13. Ordenament legislatiu de la policia local: Llei Orgànica de Forces i Cossos de Seguretat. Principis bàsics d'actuació. Disposicions estatutàries comunes. Règim disciplinari.  
Tema 14. Llei de la Generalitat Valenciana de Coordinació de Policies Locals de la Comunitat Valenciana. Disposicions generals de la coordinació dels policies locals. De l'estructura i organització. De la selecció, promoció i mobilitat. Dels drets i deures. L'Institut Valencià de la Seguretat Pública.   
Grup tercer. Dret penal i policia administrativa (d'acord amb el nou codi, Llei Orgànica 10/1995, de 23 de novembre; BOE de 24 de novembre de 1995).  
Tema 15. El Codi Penal. Concepte de delicte i falta. Graus d'execució del delicte. Accions i omissions. Dol i culpa. Autors, còmplices i encobridors.  
Tema 16. Classes de faltes. Contra els interessos generals i contra l'ordre públic. Contra les persones. Contra el patrimoni.  
Tema 17. Classes de delictes. Contra les persones, contra la llibertat i la seguretat i contra el patrimoni.  
Tema 18. Obligacions i competències dels ajuntaments. Les ordenances municipals. Els bans d'alcaldia.  
Tema 19. Ordenances municipals: concepte i classes. Infraccions. Potestat sancionadora, principals infraccions a bans i ordenances. Procediment sancionador.  
Grup quart. Trànsit i seguretat viària  
Tema 20. Text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.  
Tema 21. Reglaments que puguen sorgir del desplegament de la Llei de Bases sobre Trànsit i Circulació de Vehicles a Motor i Seguretat Viària.  
Tema 22. El trànsit viari: introducció. Vies, vehicles i conductors. Les condicions tècniques del vehicle. Classes de transport.  
Tema 23. El transport: servei públic de passatgers i servei públic de mercaderies o mixtos. El servei privat, mercaderies perilloses. Condicions tècniques del vehicle de transports i altres requisits principals.  
Tema 24. Els accidentes de trànsit: concepte i consideracions prèvies. Les seues causes. Classes i faltes.  
Grup cinqué. Temes locals.  
Tema 25. Nocions sobre els origens històrics del municipi de Navajas. Costums i festes. Ordenances municipals de l'Ajuntament de Navajas. Llista de carrers de la ciutat i partides del terme municipal. Òrgans col·legiats de govern, consultius i de participació existents. Participació ciutadana i associacionisme local. Estructura econòmica de la localitat: caràcter turístic del municipi de Navajas. Població. Cultura local. Competències complementàries de la Policia Local a Navajas.  
Navajas, 21 d'abril de 1997.- L'alcalde: Rafael Gurrea Romero.